Монгол Улсын Их Хурлын 2008 оны намрын ээлжит чуулганы Төрийн байгуулалтын байнгын хорооны 10 дугаар сарын 15-ны өдөр /Лхагва гараг/-ийн хуралдаан 15 цаг 45 минутад Төрийн ордны \"Г\" танхимд эхлэв.

            УИХ-ын гишүүн Д.Дондог ирц, хэлэлцэх асуудлын дарааллыг танилцуулж, хуралдааныг даргалав.

            Хуралдаанд ирвэл зохих 18 гишүүнээс 11 гишүүн ирж, 61.1 хувийн ирцтэй байв. Үүнд:

            Чөлөөтэй: Д.Загджав, Ө.Энхтүвшин, Су.Батболд, Ч.Сайханбилэг, Г.Баярсайхан, Д.Одхүү, Н.Энхболд

Нэг.Улсын Их Хурлын гишүүний халдашгүй байдлын дэд хорооны даргыг сонгох тухай

Д.Дондог:-УИХ-ын гишүүний халдашгүй байдлын дэд хорооны даргаар УИХ-ын гишүүн Чүлтэмийн Улааныг сонгох саналыг дэмжиж байгаа гишүүд гараа өргөнө үү.

Зөвшөөрсөн                  11
Татгалзсан                   0
Бүгд                             11
Гишүүдийн олонхийн саналаар дэмжигдлээ.

УИХ-ын гишүүний халдашгүй байдлын дэд хорооны даргыг сонгох тухай Төрийн байгуулалтын байнгын хорооны тогтоолыг батлах саналыг дэмжиж байгаа гишүүд гараа өргөнө үү.

Зөвшөөрсөн                  11
Татгалзсан                   0
Бүгд                             11
Гишүүдийн олонхийн саналаар дэмжигдлээ.

Хуралдаан 15 цаг 50 минутад өндөрлөв.

Тэмдэглэлтэй танилцсан:

ТӨРИЙН БАЙГУУЛАЛТЫН
БАЙНГЫН ХОРООНЫ ДАРГА                                                  Ө.ЭНХТҮВШИН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ ХӨТЛӨГЧ                                    Ц.НАРАНТУЯА

УИХ-ЫН 2008 ОНЫ НАМРЫН ЭЭЛЖИТ ЧУУЛГАНЫ
ТӨРИЙН БАЙГУУЛАЛТЫН БАЙНГЫН
ХОРООНЫ 10 ДУГААР САРЫН 15-НЫ ӨДРИЙН
 ХУРАЛДААНЫ ДЭЛГЭРЭНГҮЙ ТЭМДЭГЛЭЛ

Д.Дондог:-Гишүүдийн амар амгаланг айлтгая. Өнөөдрийн Төрийн байгуулалтын байнгын хорооны хуралдаанаар нэг асуудал хэлэлцэхээр байна. УИХ-ын гишүүний халдашгүй байдлын дэд хорооны даргыг сонгох тухай. Өмнө нь бид нар бүрэлдэхүүн сонгох тухай асуудлыг яриад өчигдрийн чуулганаар оруулаад бүрэлдэхүүн нь батлагдсан байгаа. Бүрэлдэхүүнд 4 гишүүүн батлагдсан. Улаан гишүүн, Лүндээжанцан гишүүн, Гончигдорж гишүүн, Нямдорж гишүүн 4 батлагдсан юм. Өнөөдөр бол хэлэлцэх асуудал нь Халдашгүй байдлын дэд хорооны даргыг сонгох тухай асуудал байна. Хэлэлцэх асуудалтай холбоотой саналтай гишүүн байна уу? алга байна. Хэлэлцэх асуудлыг батлая гэж байгаа гишүүд гараа өргөнө үү. За санал нэгтэй баталлаа.

Дэд хорооны даргыг сонгох тухай асуудлын хувьд бол Их Хурлын удирдлагатай ярилцаж байгаад, бас олон жил сонгогдсон гишүүд дотроосоо Улаан гишүүний нэрийг дэвшүүлж байгаа юм. Өөр саналтай гишүүн байна уу?

Ц.Батбаяр:-Нөгөө дөрөв  хоорондоо ярилцсан юм болов уу?

Д.Дондог:-Хоорондоо ярьсан эсэхийг мэдэхгүй. Байнгын хорооны хуралдааны дэг бол Их Хурлын хуулиар бол Байнгын хорооны хуралдаанд оролцсон гишүүдийн олонхийн саналаар батална гэсэн байгаа. Хоёр нь 5 жил ажиллассан байгаа, хоёр нь 4 жил ажилласан байгаа. Нямдорж гишүүн, Лүндээжанцан гишүүн хоёр бол 5 дахь удаагаа сонгогдсон байгаа. Улаан гишүүн, Гончигдорж гишүүн хоёр бол 4 дэх удаагаа сонгогдсон байгаа юм. Өмнө нь Лүндээжанцан дарга энэ хорооны даргыг хийж байсан. Өөрөө энэ удаад больё гэсэн шиг байна лээ. Нямдорж дарга бол тэртээ тэргүй Хууль зүйн сайд учраас бас давхар энэ ажлыг хариуцахаар зэрэг нэг хүний юу явчихна гэсэн асуудал байх шиг байна. Цаана нь олонхиос байна гэж үзэхээр зэрэг Улаан гишүүн л байж таарч байгаа юм л даа. Олонхиос юу байхав ярьж байгаад л сонгогдох ёстой юм.

Гишүүн нь 4 байх ёстой юм, гишүүнээ өчигдөр баталчихсан шүү дээ. Одоо ганцхан даргаа л томилох юм. Ингээд өөр саналтай гишүүн байхгүй байна. Тэгвэл Улаан гишүүнийг энэ халдашгүй байдлын дэд хорооны даргаар томилуулах тухай тогтоолын төсөл байгаа. Энийгээ шууд хураалгачихъя.

Төрийн байгуулалтын байнгын хорооны тогтоол. УИХ-ын гишүүний халдашгүй байдлын дэд хорооны даргыг сонгох тухай. Монгол Улсын Их Хурлын тухай хуулийн 24.1.3, МУИХ-ын чуулганы хуралдааны дэгийн тухай хуулийн 15.5 дахь хэсэг, санал хураалтын дүнг үндэслэн Төрийн байгуулалтын байнгын хорооноос тогтоох нь:

УИХ-ын гишүүний халдашгүй байдлын дэд хорооны даргаар УИХ-ын гишүүн Чүлтэмийн Улааныг сонгосугай. Байнгын хорооны дарга гэсэн ийм тогтоолын төсөл байна. Тогтоолын төсөлтэй холбоотой асуулттай гишүүн байна уу? алга байна. За тэгвэл энэ тогтоолыг батлая гэж байгаа гишүүд гараа өргөнө үү. За санал нэгтэй баталлаа. Ингээд өнөөдрийн хуралдаан өндөрлөж байна.

Ингээд УИХ-ын гишүүний халдашгүй байдлын дэд хорооны даргаар сонгогдсон Улаан гишүүнд баяр хүргэж, ажлын амжилт хүсье. Ингээд хуралдаан өндөрлөснийг мэдэгдье. Хүрэлцэн ирсэнд баярлалаа. Энд бол илтгэгч байхгүй. Байнгын хорооны тогтоол гараад болоо.

Энэ асуудлыг бид нар өмнө нь бас гар өргөөд олонхи байж байхдаа шийдчихсэн асуудал. Дахиад тогтоол болгоод батлаад шийдчихлээ. Ингээд та бүхэнд баярлалаа.

Соронзон хальснаас хянаж буулгасан:

Хуралдааны тэмдэглэл хөтлөгч                                                           Ц.НАРАНТУЯА